Sveti Jovan Kaneo

Sveti Jovan Kaneo (makedonski: Свети Јован Канео) je mala i vjerojatno najpitoresknija crkva kod ribarskog sela Kaneo u neposrednoj blizini grada Ohrida, na hridi iznad Ohridskog jezera u Republici Makedoniji. Crkva je posvećena autoru Evanđelja po Ivanu - sv. Jovanu Teologu. Točan datum izgradnje crkve ostaje nepoznanica, ali dokumenti s pojedinostima o crkvenoj imovini sugeriraju da je sagrađena prije 1447 godine. Arheolozi vjeruju da je crkva izgrađena nešto prije uspona Otomanskog carstva vrlo vjerojatno u 13. st.. Radovi na restauraciji crkve 1963-1964 godine doveli su do otkrića fresaka u kupoli crkve. Historija crkve Crkva ima tlocrt pravilnog križa. Arhitekt crkve je nepoznat, ali se drži da je on bio pod utjecajem armenske crkvene arhitekture. Crkva je temeljno obnovljena u 14. stoljeću, nešto prije dolaska Turaka u Makedoniju. Za osmanskih vremena crkva je počela propadati, tako da je vjerojatno potpuno napuštena u razdoblju 17. st. - 19. st., zbog toga je propao najveći dio fresaka. Crkva je obnovljena u 19. st., tad su obnovljeni stropovi, dograđen je narteks i izgrađen zvonik. Ove prigradnje su porušene za temeljne restauracije objekta 1963-1964 godine. Drveni ikonostas koji dijeli unutrašnjost crkve je iz 20. stoljeća. Iz bizantskih vremena je freska Krista Pantokratora (vladara) naslikana u kupoli crkve. Većina ostalih fresaka u crkvi je iz 20. st. iz vremena restauracije objekta. Od freski se ističe ona na kojima je lik sv. Klimenta Ohridskog (čiji se manastir, sv. Pantelejmon, nalazi u blizini crkve) u pratnji prvog Ohridskog episkopa sv. Erasma Lihnidskog (Ohridskog). Izvori Vanjske veze O crkvi sv.Jovan Kaneo na stranicama macedonia.com O crkvi sv.Jovan Kaneo na portalu Ohrid.org.mk Arhivirano 2012-02-05 na Wayback Machine-u